
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-166/2013-4

U IME REPUBLIKE HRVATSKE 

R J E Š E N J E

	Trgovački sud u Splitu, po sucu Katarini Mikulić, u stečajnom postupku povodom prijedloga predlagatelja- vjerovnika ARABESCA d.o.o., Lj. Posavskog 9, Sesvete, OIB: 74781787524, radi otvaranja stečajnog postupka nad dužnikom KERUM d.o.o., Zrinjsko Frankopanska 68, OIB: 66124057408, 18. prosinca 2018. 

r i j e š i o   j e     
         
Odbacuje se prijedlog za otvaranje stečajnog postupka nad dužnikom KERUM d.o.o., Zrinjsko Frankopanska 68, OIB: 66124057408.

Obrazloženje

Dana 13. ožujka 2013. zaprimljen je prijedlog predlagatelja-vjerovnika ARABESCA d.o.o., Lj. Posavskog 9, Sesvete, OIB: 74781787524, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

	U prijedlogu je naveo da predlagatelj ima novčanu tražbinu prema dužniku u iznosu od 120.971,78 kuna temeljem računa i obračunatih zateznih kamata na zakašnjelo plaćanje do dana 8. ožujka 2013. godine u iznosu od 11.410,44 kuna što ukupno iznosi 132.382,22 kuna. Dužnik da ne ispunjava svoju obvezu obzirom da je žiro računa istog blokiran duže od 60 dana, te vjerovnik  nije u mogućnosti naplatiti svoju tražbinu. Kod dužnika da su ispunjeni stečajni razlozi obzirom da dužnik ima evidentiranih nepodmirenih obveza u razdoblju duljem od 60 dana, te je dužnik na taj način nesposoban za plaćanje, a što proizlazi iz odredbe čl. 4. st.4 Stečajnog zakona. Stoga, predlagatelj predlaže otvaranje stečajnog postupka nad uvodnom navedenim stečajnim dužnikom. U prilog svojih tvrdnji vjerovnik je uz prijedlog za otvaranje stečajnog postupka dostavio i Izvod otvorenih stavaka na dan 8. ožujka 2013., preslik ugovora o kupoprodaji robe, obračun zateznih kamata do 8. ožujka 2013. te potvrdu FINE  o insolventnosti dužnika. 

Rješenjem ovog suda pod gornjim poslovnim brojem od 25. rujna 2015. utvrđen je prekid postupka do pravomoćnog okončanja postupka predstečajne nagodbe koju je dužnik pokrenuo kod Trgovačkog suda u Splitu. 

	Rješenjem ovog suda pod poslovnim brojem 4.Stpn-7/2017-16 od 29. siječnja 2018. odbačen je prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. i 20. rujna 2016. te je navedeno rješenje postalo pravomoćno 2. svibnja 2018. 

Uvidom u spis ovog suda koji se vodi pod poslovnim brojem 12.St-2/2013 proizlazi da je, nakon što je postupak predstečajne nagodbe pravomoćno obustavljen, rješenjem od 2. studenog 2018. otvoren  stečajni postupak nad uvodno navedenim stečajnim dužnikom, a koje rješenje je postalo pravomoćno 20. studenog 2018. 
Kako se nad istim stečajnim dužnikom može otvoriti samo jedan stečajni postupak u kojemu svi vjerovnici mogu ostvarivati svoje tražbine po pravilima koja propisuje Stečajni zakon, to je temeljem odredbe članka 288. stavak 2. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), u vezi s člankom 10. Stečajnog zakona („Narodne novine“ 71/15 i 104/17; dalje SZ) valjalo odbaciti prijedlog za pokretanje stečajnog postupka i odlučiti kao u izreci ovog rješenja.
U Splitu, 18. prosinca 2018.
Sudac


Katarina Mikulić,v.r.
za točnost otpravka – ovlašteni službenik
Ivana Hajder 
 
Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

